               EURÓPSKA KOMISIA
            V Bruseli16. 5. 2018
            COM(2018) 299 final
            Odporúčanie
            ROZHODNUTIE RADY
            o poverení začať rokovania s Kapverdmi o uzatvorení protokolu, ktorým sa vykonáva dohoda o partnerstve v sektore rybolovu medzi Európskym spoločenstvom a Kapverdmi
            {SWD(2018) 193 final}{SWD(2018) 194 final}

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Komisia navrhuje rokovať o novom protokole k dohode o partnerstve v sektore rybolovu s Kapverdskou republikou, ktorý by zodpovedal potrebám flotily Únie a bol v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

                  Súčasná dohoda o partnerstve v sektore rybolovu medzi Európskou úniou a Kapverdmi bola uzavretá 30. decembra 2006
                     1
                  . Súčasný štvorročný protokol
                     2
                   k dohode o partnerstve v sektore rybolovu vstúpil do platnosti 23. decembra 2014 a jeho platnosť uplynie 22. decembra 2018. Stanovuje rybolovné možnosti poskytované flotile Únie, ako aj zodpovedajúce finančné protiplnenie, ktoré uhrádza Únia a vlastníci plavidiel. Ročné finančné protiplnenie, ktoré uhrádza EÚ Kapverdom, predstavuje 550 000 EUR za prvé 2 roky, z čoho je 275 000 EUR vyčlenených na podporu odvetvia, a 500 000 EUR za posledné 2 roky, z čoho je 250 000 EUR vyčlenených na podporu odvetvia.

               Dohoda s Kapverdmi o partnerstve v sektore rybolovu poskytuje rybolovné možnosti zamerané na tuniaka a druhy migrujúce na veľké vzdialenosti plavidlám EÚ z troch členských štátov (Španielsko, Francúzsko a Portugalsko). Európska únia už má v krajinách západnej Afriky dobre rozvinutú sieť dvojstranných dohôd o partnerstve v sektore rybolovu, konkrétne s Marokom, Mauritániou, so Svätým Tomášom a s Princovým ostrovom, so Senegalom, s Libériou a Pobrežím Slonoviny.

                  Tieto dohody prispievajú k presadzovaniu cieľov spoločnej rybárskej politiky na medzinárodnej úrovni a zabezpečujú, aby rybolovné činnosti EÚ mimo jej vôd vychádzali z tých istých zásad a noriem, ktoré sa uplatňujú v rámci práva Únie. Okrem toho podporujú vedeckú spoluprácu medzi EÚ a jej partnermi a podporujú transparentnosť a udržateľnosť s cieľom zlepšiť správu rybolovných zdrojov. Dané dohody zároveň slúžia na podporu správy rybolovu, keďže posilňujú monitorovanie a kontrolu činností vnútroštátnych a zahraničných flotíl a dohľad nad nimi, poskytujú finančné prostriedky na boj proti nezákonnému, nenahlásenému a neregulovanému rybolovu a prispievajú k udržateľnému rozvoju miestneho odvetvia rybolovu. Vďaka týmto dohodám sa posilňuje postavenie Európskej únie v medzinárodných a regionálnych rybárskych organizáciách, hlavne v Medzinárodnej komisii pre zachovanie atlantických tuniakov – orgáne zriadenom na základe medzinárodného práva na účely zachovania druhov migrujúcich na veľké vzdialenosti a hospodárenia s nimi v danom regióne.

               •Súlad s ostatnými politikami Únie

                  Rokovania s Kapverdmi o uzavretí nového protokolu k dohode o partnerstve v sektore rybolovu sú v súlade s vonkajšou činnosťou EÚ v afrických, karibských a tichomorských krajinách, najmä s cieľmi Únie, pokiaľ ide o rešpektovanie demokratických zásad a ľudských práv.

                  Dohoda o partnerstve v sektore rybolovu doplní (hoci len na lokálnej úrovni) koncepciu nového rámca pre partnerstvo v oblasti migrácie
                     3
                   a vďaka vyvíjaniu hospodárskej činnosti v oblasti rybolovu prispeje k riešeniu príčin vysťahovalectva z Kapverd.

               2.PRÁVNE PRVKY ODPORÚČANIA

               •Právny základ

                  Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

                  Neuplatňuje sa; ide o výlučnú právomoc.

               •Proporcionalita

                  Toto rozhodnutie je primerané sledovanému cieľu.

               •Výber nástroja

                  Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Komisia v rokoch 2017 a 2018 vykonala hodnotenie ex post súčasného protokolu dohody s Kapverdmi o partnerstve v sektore rybolovu, ako aj hodnotenie ex ante prípadného obnovenia tohto protokolu. Závery hodnotenia sa nachádzajú v samostatnom pracovnom dokumente útvarov Komisie.

                  V hodnotiacej správe sa dospelo k záveru, že odvetvie lovu tuniaka v EÚ má veľký záujem o rybolov na Kapverdoch a že obnovenie protokolu by pomohlo posilniť monitorovanie, kontrolu a dohľad a prispieť k lepšej správe rybolovu v tomto regióne. Z hodnotenia vyplynulo, že obnovenie protokolu by vzhľadom na významné finančné protiplnenie uhrádzané v rámci protokolu bolo prospešné aj pre Kapverdy.

               •Konzultácie so zainteresovanými stranami

                  V rámci hodnotenia prebehli konzultácie s členskými štátmi, zástupcami odvetvia, medzinárodnými organizáciami občianskej spoločnosti, ako aj úradmi Kapverd pre rybárstvo a občiansku spoločnosť. Konzultácie prebehli aj v rámci Poradnej rady pre diaľkové flotily.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  V smerniciach na rokovania, ktorých návrh sa nachádza v prílohe k rozhodnutiu, sa odporúča poveriť Komisiu začatím rokovaní. Okrem iného sa v nich odporúča zahrnúť do rokovaní doložku o dôsledkoch porušovania ľudských práv a demokratických zásad.

               4.VPLYV NA ROZPOČET

               Nový protokol si vyžiada uhradenie finančného protiplnenia Kapverdom, ktoré je zlučiteľné s viacročným finančným rámcom na roky 2014 až 2020, konkrétne s osobitnými rozpočtovými prostriedkami na dohody o partnerstve v sektore rybolovu. Ročné sumy pre záväzky a platby sa stanovujú v rámci každoročného rozpočtového postupu vrátane riadku rezerv pre protokoly, ktoré nevstúpili do platnosti na začiatku roka
                  4
               .

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

                  Rokovania by sa mali začať v druhom štvrťroku 2018.

               •Podrobné vysvetlenie konkrétnych ustanovení návrhu

                  Komisia odporúča, aby:

                  – Rada poverila Komisiu začatím a vedením rokovaní s Kapverdmi s cieľom uzavrieť nový protokol k dohode o partnerstve v sektore rybolovu,

                  – bola Komisia vymenovaná za vyjednávača EÚ v tejto veci,

                  – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

                  – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY

               o poverení začať rokovania s Kapverdmi o uzatvorení protokolu, ktorým sa vykonáva dohoda o partnerstve v sektore rybolovu medzi Európskym spoločenstvom a Kapverdmi

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na článok 218 ods. 3 a 4,

               so zreteľom na odporúčanie Európskej komisie,

               keďže:

               Mali by sa začať rokovania s Kapverdmi s cieľom uzavrieť protokol, ktorým sa vykonáva dohoda o partnerstve v sektore rybolovu medzi Európskymi spoločenstvami a Kapverdmi,

               PRIJALA TOTO ROZHODNUTIE:

               Článok 1

               Komisia sa týmto poveruje otvorením rokovaní s Kapverdmi s cieľom uzavrieť protokol, ktorým sa vykonáva dohoda o partnerstve v sektore rybolovu medzi Európskymi spoločenstvami a Kapverdmi.

               Článok 2

               Rokovania budú prebiehať na základe konzultácií s pracovnou skupinou Rady pre vonkajšiu rybársku politiku a v súlade so smernicami Rady určenými na rokovania stanovenými v prílohe k tomuto rozhodnutiu.

               Článok 3

               Toto rozhodnutie je určené Komisii.

               V Bruseli

                     Za Radu

                        predseda

                     (1)

                        Ú. v. EÚ L 414, 30.12.2006, s. 36.

                     (2)

                        Ú. v. EÚ L 369, 24.12.2014, s. 3.

                     (3)

                        COM(2016) 385 final, 7.6.2016.

                     (4)

                        Kapitola 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli16. 5. 2018
            COM(2018) 299 final
            PRÍLOHA
            k
            odporúčaniu na ROZHODNUTIE RADY
            o poverení začať rokovania s Kapverdmi o uzatvorení protokolu, ktorým sa vykonáva dohoda o partnerstve v sektore rybolovu medzi Európskym spoločenstvom a Kapverdmi
            {SWD(2018) 193 final}{SWD(2018) 194 final}

               PRÍLOHA

               Smernice na rokovania o uzavretí nového protokolu medzi Európskou úniou a Kapverdmi

               –Cieľom rokovaní je uzavrieť nový protokol k dohode o partnerstve v sektore rybolovu medzi Európskou úniou a Kapverdmi v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –S cieľom podporiť udržateľný a zodpovedný rybolov a súčasne zabezpečiť vzájomné výhody pre EÚ aj Kapverdy prostredníctvom nového protokolu budú ciele Komisie pri rokovaniach vychádzať z týchto zásad:

               ·zabezpečiť plavidlám flotily EÚ prístup do rybolovnej oblasti Kapverd a potrebné oprávnenia, na základe ktorých budú môcť v danej oblasti loviť, čím sa okrem iného zachová sieť dohôd o partnerstve v sektore rybolovu,

               ·zohľadniť najlepšie dostupné vedecké odporúčania a príslušné plány hospodárenia, ktoré prijali regionálne organizácie pre riadenie rybárstva, s cieľom zabezpečiť a zlepšiť udržateľnosť rybolovných činností a súčasne podporovať spravovanie oceánov v medzinárodnom meradle. Rybolovné činnosti by sa mali zameriavať výhradne na dostupné zdroje s prihliadnutím na rybolovnú kapacitu miestnej flotily a s osobitným dôrazom na vysoko migračnú povahu dotknutých populácií,

               ·v prípadoch, keď majú o rybolovné zdroje záujem aj flotily iných krajín, získať primeraný podiel rybolovných zdrojov úmerný záujmom flotily EÚ, a to s prihliadnutím na činnosti flotily EÚ v danom regióne, ako aj najaktuálnejšie a najlepšie dostupné vedecké stanoviská,

               ·nadviazať dialóg v záujme posilnenia odvetvovej politiky s cieľom podporiť vykonávanie zodpovednej rybárskej politiky, ktorá zodpovedá cieľom krajiny v oblasti rozvoja, predovšetkým vzhľadom na správu odvetvia rybolovu, posilniť boj proti nezákonnému, nenahlásenému a neregulovanému rybolovu, podporiť kontrolu a monitorovanie rybolovných činností a dohľad nad nimi, ako aj poskytovanie vedeckých odporúčaní, a podporovať vytváranie pracovných miest, a tým okrem iného prispievať k riešeniu príčin vysťahovalectva z Kapverd,

               ·zahrnúť doložku o dôsledkoch porušovania ľudských práv a demokratických zásad,

               ·zahrnúť doložku o preferenčnom prístupe flotily EÚ do kapverdskej rybolovnej oblasti a o uplatňovaní rovnakých technických podmienok na všetky zahraničné flotily.

               –S cieľom predísť prerušeniu rybolovných činností by mal nový protokol obsahovať doložku o predbežnom vykonávaní.

               –V protokole by sa mali vymedziť najmä tieto aspekty:

               ·rybolovné možnosti, ktoré sa majú prideliť plavidlám Európskej únie (podľa kategórií),

               ·finančná kompenzácia a podmienky jej vyplácania a

               ·priority a mechanizmy účinnej realizácie odvetvovej podpory a jej pravidelného monitorovania.


               EURÓPSKA KOMISIA
            V Bruseli22. 11. 2017
            COM(2017) 801 final
            Odporúčanie
            ROZHODNUTIE RADY,
            ktorým sa zrušuje rozhodnutie 2008/713/ES o existencii nadmerného deficitu v Spojenom kráľovstve

               Odporúčanie

               ROZHODNUTIE RADY,

               ktorým sa zrušuje rozhodnutie 2008/713/ES o existencii nadmerného deficitu v Spojenom kráľovstve

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 126 ods. 12,

               so zreteľom na odporúčanie Komisie,

               keďže:

               (1)Rada na základe odporúčania Komisie 8. júla 2008 rozhodnutím 2008/713/ES v súlade s článkom 104 ods. 6 Zmluvy o založení Európskeho spoločenstva rozhodla, že v Spojenom kráľovstve existuje nadmerný deficit
                  1
               . Rada uviedla, že podľa údajov, ktoré orgány Spojeného kráľovstva oznámili v rámci postupu pri nadmernom deficite v marci 2008, očakávaný deficit verejných financií v Spojenom kráľovstve na finančný rok 2008 – 2009 mal dosiahnuť 3,2 % HDP, a mal teda prekročiť referenčnú hodnotu 3 % HDP stanovenú v zmluve. Okrem toho v nadväznosti na uverejnenie rozpočtu z marca 2008 sa na základe politického vyhlásenia z 13. mája 2008 o znížení dane z príjmov fyzických osôb v roku 2008 – 2009 očakávalo ďalšie zvýšenie plánovaného deficitu v danom rozpočtovom roku. Po pripočítaní tohto opatrenia k deficitu odhadovanému v prognóze Komisie z jari 2008 by výsledný deficit v roku 2008 – 2009 dosahoval 3,5 % HDP. Nadmerný deficit sa zároveň nepovažoval za dočasný, keďže v prognóze Komisie sa na základe predpokladu nezmenených politík odhadovalo, že deficit v roku 2009 – 2010 dosiahne 3,3 % HDP. Rada tiež poznamenala, že pomer dlhu verejnej správy k HDP je výrazne pod referenčnou hodnotou 60 %, hoci sa očakávalo, že do roku 2009 – 2010 bude mať rastúcu tendenciu.

               (2)V ten istý deň Rada na základe odporúčania Komisie v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 adresovala Spojenému kráľovstvu odporúčanie, aby najneskôr do rozpočtového roku 2009 – 2010 odstránilo nadmerný deficit. Rada zároveň stanovila lehotu na prijatie účinných opatrení do 8. januára 2009.

               (3)V súlade s článkom 104 ods. 8 zmluvy Rada 27. apríla 2009 rozhodla, že Spojené kráľovstvo neprijalo účinné opatrenia v reakcii na odporúčanie Rady z 8. júla 2008
                  2
               .

               (4)Uznávajúc, že rozpočtová pozícia Spojeného kráľovstva v roku 2009 – 2010 bola dôsledkom vykonania opatrení, ktoré predstavovali približne 1,5 % HDP a boli primeranou reakciou na európsky plán na oživenie hospodárstva, a voľného pôsobenia automatických stabilizátorov, Rada vydala 2. decembra 2009 podľa článku 126 ods. 7 Zmluvy o fungovaní Európskej únie revidované odporúčanie, v ktorom odporučila, aby Spojené kráľovstvo odstránilo nadmerný deficit do roku 2014 – 2015. Konkrétne sa Spojenému kráľovstvu odporučilo, aby na účely zníženia deficitu verejných financií pod 3 % HDP vierohodným a udržateľným spôsobom zaistilo medzi rokmi 2010 – 2011 a 2014 – 2015 priemerné ročné fiškálne úsilie na úrovni 1,75 % HDP. Rada vo svojom odporúčaní z 2. decembra 2009 stanovila lehotu 2. júna 2010, do ktorej sa v súlade s článkom 3 ods. 4 nariadenia (ES) č. 1467/97 mali prijať účinné opatrenia.

               (5)Komisia 6. júla 2010 dospela k záveru, že podľa prognózy Komisie z jari 2010 Spojené kráľovstvo prijalo účinné opatrenia v súlade s odporúčaním Rady z 2. decembra 2009 podľa článku 126 ods. 7 zmluvy.

               (6)Rada 19. júna 2015 v súlade s článkom 126 ods. 8 zmluvy rozhodla, že Spojené kráľovstvo neprijalo účinné opatrenia v reakcii na odporúčanie Rady z 2. decembra 2009
                  3
               . Rada konštatovala, že v Spojenom kráľovstve došlo k veľkému poklesu rastu reálneho HDP v dôsledku celosvetovej hospodárskej a finančnej krízy v rokoch 2008 – 2009, ktorá zasiahla aj jeho verejné financie. Spojené kráľovstvo následne implementovalo plán konsolidácia a deficit verejných financií vyjadrený ako percentuálny podiel HDP medzi rozpočtovými rokmi 2009 – 2010 a 2014 – 2015 každý rok klesal. Pomer dlhu verejnej správy k HDP sa počas tohto obdobia naopak naďalej zvyšoval, k čomu prispieval najmä celkový deficit, ale aj intervencie vo finančnom sektore. Rada dospela k záveru, že Spojené kráľovstvo napriek stanoveniu a vykonaniu programu fiškálnej konsolidácie neodstránilo svoj nadmerný deficit do roku 2014 – 2015. Spojené kráľovstvo nedodržalo ani priemerné ročné fiškálne úsilie vo výške 1,75 % HDP, ktoré mu odporučila Rada 2. decembra 2009.

               (7)V ten istý deň Rada na základe odporúčania Komisie v súlade s článkom 126 ods. 7 zmluvy a článkom 3 ods. 4 nariadenia Rady (ES) č. 1467/97 adresovala Spojenému kráľovstvu odporúčanie, aby do rozpočtového roku 2016 – 2017 napravilo svoj nadmerný deficit. Konkrétne sa Spojenému kráľovstvu odporučilo, aby dosiahlo celkový deficit vo výške 4,1 % HDP v roku 2015 – 2016 a 2,7 % HDP v roku 2016 – 2017, čo podľa aktualizovanej prognózy Komisie z jari 2015 malo zodpovedať zlepšeniu štrukturálneho salda vo výške 0,5 % HDP v roku 2015 – 2016 a 1,1 % HDP v roku 2016 – 2017.

               (8)Komisia 16. novembra 2015 dospela k záveru, že Spojené kráľovstvo prijalo účinné opatrenia na nápravu nadmerného deficitu do rozpočtového roku 2016 – 2017 v súlade s odporúčaním Rady z 19. júna 2015.

               (9)V súlade s článkom 4 Protokolu (č. 12) o postupe pri nadmernom deficite, ktorý je pripojený k Zmluve o Európskej únii a Zmluve o fungovaní Európskej únie, Komisia poskytuje údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať údaje o deficite verejných financií a dlhu verejnej správy, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009
                  4
               .

               (10)Rada prijíma rozhodnutia o zrušení rozhodnutí o existencii nadmerného deficitu na základe oznámených údajov. Rozhodnutie o existencii nadmerného deficitu by sa okrem toho malo zrušiť len vtedy, ak Komisia vo svojich prognózach uvádza, že deficit v prognózovanom období neprekročí referenčnú hodnotu 3 % HDP stanovenú v zmluve
                  5
               .

               (11)Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 na základe konvergenčného programu z roku 2017, oznámenia Spojeného kráľovstva zo septembra 2017 a prognózy Komisie z jesene 2017 sú oprávnené tieto závery:

               –Spojené kráľovstvo v posledných rokoch splnilo odporúčaný cieľ deficitu verejných financií. Po dosiahnutí najvyššej hodnoty 10 % HDP v roku 2009 – 2010 sledoval nominálny deficit verejných financií stabilný zostupný trend, keď v roku 2015 – 2016 klesol na 4 % a v roku 2016 – 2017 na 2,3 %, v súlade s odporúčaním Rady z 19. júna 2015. Fiškálna konsolidácia uskutočnená počas uvedeného obdobia bola založená najmä na výdavkoch, pričom celkové bežné výdavky klesli zo 42,9 % HDP v roku 2009 – 2010 na 38 % HDP v roku 2016 – 2017. Prispelo k nej aj zvýšenie pomeru príjmov verejnej správy k HDP z 37,4 % HDP v roku 2009 – 2010 na 38,6 % HDP v roku 2016 – 2017, hoci v menšej miere.

               –V konvergenčnom programe z roku 2016 – 2017, ktorý orgány Spojeného kráľovstva predložili 27. apríla 2017 a ktorý sa vzťahuje na obdobie od roku 2016 – 2017 do roku 2021 – 2022, sa predpokladalo zvýšenie deficitu verejných financií na 2,8 % HDP v roku 2017 – 2018 a jeho následný pokles na 1,9 % HDP v roku 2018 – 2019. Táto prognóza bola založená na plánovanom deficite verejných financií vo výške 2,7 % HDP v roku 2016 – 2017 v súlade s údajmi, ktoré orgány Spojeného kráľovstva oznámili v rámci postupu pri nadmernom deficite v marci 2017. Od predloženia konvergenčného programu Národný štatistický úrad (ONS) revidoval svoj odhad deficitu verejných financií v roku 2016 – 2017 smerom nadol na 2,3 % HDP. Hoci orgány Spojeného kráľovstva následne neuverejnili aktualizovanú prognózu deficitu verejných financií, v prognóze Komisie z jesene 2017 sa na základe predpokladu nezmenenej politiky očakávajú deficity vo výške 2,5 % v roku 2017 – 2018, 1,8 % v roku 2018 – 2019 a 1,3 % v roku 2019 – 2020. Deficit by teda počas prognózovaného obdobia nemal presiahnuť referenčnú hodnotu 3 % HDP stanovenú v zmluve.

               –Komisia na základe svojej prognózy z jesene 2017 odhaduje, že štrukturálne saldo, čo je saldo verejných financií upravené o hospodársky cyklus a očistené od jednorazových a iných dočasných opatrení, sa v období rokov 2008 – 2009 až 2016 – 2017 zlepšilo o 3,2 % HDP.

               –Odvtedy, ako Rada 8. júla 2008 rozhodla, že, v Spojenom kráľovstve existuje nadmerný deficit, sa v Spojenom kráľovstve výrazne zvýšil pomer hrubého dlhu verejnej správy k HDP. Pomer dlhu verejnej správy k HDP sa zvýšil zo 41 % HDP v roku 2007 – 2008 na 86,8 % v roku 2016 – 2017, čo odráža vyššie nominálne deficity verejných financií, ako aj intervencie vo finančnom sektore počas tohto obdobia. Podľa prognózy Komisie z jesene 2017 by mal pomer dlhu k HDP dosiahnuť maximálnu úroveň v roku 2016 – 2017 a postupne klesnúť na 82,9 % HDP v roku 2019 – 2020.

               (12)V súlade s článkom 126 ods. 12 zmluvy sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte nadmerný deficit napravil.

               (13)Podľa názoru Rady bol nadmerný deficit v Spojenom kráľovstve napravený, a preto by sa rozhodnutie 2008/713/ES malo zrušiť.

               (14)Od roku 2017 – 2018, ktorý je rozpočtovým rokom nasledujúcim po náprave nadmerného deficitu, Spojené kráľovstvo podlieha preventívnej časti Paktu stability a rastu a malo by primeraným tempom napredovať smerom k svojmu minimálnemu strednodobému rozpočtovému cieľu vrátane dodržiavania referenčnej hodnoty pre výdavky a dodržiavania dlhového kritéria v súlade s článkom 2 ods. 1a nariadenia (ES) č. 1467/97,

               PRIJALA TOTO ROZHODNUTIE:

               Článok 1

               Z celkového posúdenia vyplýva, že nadmerný deficit v Spojenom kráľovstve sa napravil.

               Článok 2

               Rozhodnutie 2008/713/ES sa týmto zrušuje.

               Článok 3

               Toto rozhodnutie je určené Spojenému kráľovstvu Veľkej Británie a Severného Írska.

               V Bruseli

                     Za Radu

                     predseda

                     (1)

                        Rozhodnutie Rady 2008/713/ES z 8. júla 2008 o existencii nadmerného deficitu v Spojenom kráľovstve (Ú. v. EÚ L 238, 5.9.2008, s. 5).

                     (2)

                        Rozhodnutie Rady 2009/409/ES z 27. apríla 2009, ktorým sa v súlade s článkom 104 ods. 8 zmluvy ustanovuje, či Spojené kráľovstvo v reakcii na odporúčanie Rady z 8. júla 2008 podľa článku 104 ods. 7 prijalo účinné opatrenia (Ú. v. EÚ L 132, 29.5.2009, s. 11).

                     (3)

                        Rozhodnutie Rady 2015/1098 z 19. júna 2015, ktorým sa stanovuje, že Spojené kráľovstvo neprijalo účinné opatrenia v reakcii na odporúčanie Rady z 2. decembra 2009 (Ú. v. EÚ L 180, 8.7.2015, s. 1).

                     (4)

                        Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).

                     (5)

                        V súlade so „Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov“ z 3. septembra 2012. Pozri:
                  http://ec.europa.eu/economy_finance/economic_governance/sgp/pdf/coc/code_of_conduct_en.pdf
                  .


               EURÓPSKA KOMISIA
            V Bruseli22. 11. 2017
            COM(2017) 802 final
            Odporúčanie
            ODPORÚČANIE RADY
            s cieľom napraviť značnú zistenú odchýlku od postupu úprav smerom k strednodobému rozpočtovému cieľu v Rumunsku
            {SWD(2017) 603 final}

               Odporúčanie

               ODPORÚČANIE RADY

               s cieľom napraviť značnú zistenú odchýlku od postupu úprav smerom k strednodobému rozpočtovému cieľu v Rumunsku

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 10 ods. 2 druhý pododsek,

               so zreteľom na odporúčanie Komisie,

               keďže:

               (1)Rada 16. júna 2017 rozhodla v súlade s článkom 121 ods. 4 Zmluvy o fungovaní Európskej únie (ďalej len „ZFEÚ“), že v Rumunsku existuje značná zistená odchýlka od postupu úprav smerom k strednodobému rozpočtovému cieľu a adresovala Rumunsku odporúčanie, aby prijalo opatrenia nevyhnutné na zabezpečenie toho, aby nominálna miera rastu čistých primárnych verejných výdavkov
                  2
                v roku 2017 nepresiahla 3,3 %, čo zodpovedá ročnej štrukturálnej úprave vo výške 0,5 % HDP
                  3
               . Rumunsku sa odporučilo, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Rada stanovila Rumunsku lehotu do 15. októbra 2017 na predloženie správy o opatreniach prijatých v reakcii na odporúčanie.

               (2)Rada 11. júla 2017 odporučila Rumunsku, aby v roku 2017 zabezpečilo súlad s odporúčaním Rady zo 16. júna 2017 s cieľom napraviť značnú odchýlku od postupu úprav smerom k strednodobému rozpočtovému cieľu
                  4
               . Pokiaľ ide o rok 2018, Rumunsku sa odporučilo, aby vynaložilo značné fiškálne úsilie v súlade s požiadavkami preventívnej časti Paktu stability a rastu, s cieľom ďalej uskutočňovať úpravu smerom k svojmu strednodobému rozpočtovému cieľu, ktorým je štrukturálny deficit na úrovni 1 % HDP. Podľa spoločne dohodnutej matice úprav v rámci Paktu stability a rastu táto úprava znamená, že nominálna miera rastu čistých primárnych verejných výdavkov nesmie v roku 2018 prekročiť 4,3 %. To by zodpovedalo štrukturálnej úprave vo výške 0,5 % HDP.

               (3)V dňoch 26. a 27. septembra 2017 Komisia vykonala misiu zvýšeného dohľadu v Rumunsku na účely monitorovania na mieste podľa článku -11 ods. 2 nariadenia Rady (ES) č. 1466/97. Komisia, po zaslaní predbežných zistení rumunským orgánom, podala o svojich zisteniach správu Rade 24. októbra 2017 a tieto zistenia zverejnila.

               (4)Rumunské orgány 13. októbra 2017 predložili správu o účinných opatreniach prijatých v reakcii na odporúčanie Rady zo 16. júna 2017. Vzhľadom na informácie, ktoré vo svojej správe o prijatých opatreniach poskytli rumunské orgány, a na celkové posúdenie založené na prognóze z jesene 2017 Rada [XX] dospela k záveru, že Rumunsko neprijalo účinné opatrenia v reakcii na odporúčanie Rady zo 16. júna 2017.

               (5)Rumunsko vykonáva procyklickú fiškálnu politiku v situácii vysokého hospodárskeho rastu a kladnej produkčnej medzery. Odhaduje sa, že v roku 2017 bude odchýlka štrukturálneho salda Rumunska od jeho strednodobého rozpočtového cieľa predstavovať 2,3 % HDP. Z uvedeného dôvodu a keďže Rumunsko neprijalo účinné opatrenia, je vhodné adresovať tomuto členskému štátu revidované odporúčanie podľa článku 121 ods. 4 ZFEÚ o náležitých opatreniach, ktoré má prijať.

               (6)Na základe prognóz Komisie z jesene 2017 týkajúcich sa produkčnej medzery zodpovedá situácia Rumunska v rokoch 2017 a 2018 bežným hospodárskym podmienkam. Pomer dlhu verejnej správy k HDP je v Rumunsku pod hranicou 60 % HDP. Minimálne požadované štrukturálne úsilie stanovené v nariadení (ES) č. 1466/97 a spoločne dohodnutá matica úprav stanovená v Pakte stability a rastu, v ktorej sa zohľadňujú prevládajúce hospodárske podmienky a prípadné obavy týkajúce sa udržateľnosti, predstavuje 0,5 % HDP.

               (7)Podľa prognózy Komisie by sa mal štrukturálny deficit Rumunska v roku 2017 zvýšiť o 1,1 % HDP, zatiaľ čo v odporúčaní Rady zo 16. júna 2017 sa požadovalo jeho zníženie aspoň o 0,5 % HDP. Zároveň sa podľa prognózy Komisie z jesene 2017 očakáva, že Rumunsko v roku 2017 zostane na referenčnej úrovni deficitu vo výške 3 % HDP stanovenej v zmluve a v roku 2018 túto úroveň výrazne prekročí.

               (8)Aby sa Rumunsko po odchýlkach v rokoch 2016 a 2017 opäť vrátilo k vhodnému postupu úprav, malo by sa k úprave vo výške 0,5 % HDP odporučenej Radou 11. júla 2017 pridať dodatočné úsilie. Vzhľadom na veľkosť značnej zistenej odchýlky od odporúčaného postupu úprav smerom k strednodobému rozpočtovému cieľu sa ako primerané javí dodatočné úsilie vo výške 0,3 % HDP, ktoré zrýchli úpravu smerom späť k strednodobému rozpočtovému cieľu. Požadované zlepšenie štrukturálneho salda o 0,8 % HDP v roku 2018 zodpovedá nominálnej miere rastu čistých primárnych verejných výdavkov nepresahujúcej 3,3 % v roku 2018.

               (9)Komisia vo svojej prognóze z jesene 2017 predpokladá v roku 2018 ďalšie zhoršenie štrukturálneho salda o 1 % HDP. Na dosiahnutie štrukturálneho zlepšenia na úrovni 0,8 % HDP v roku 2018 je preto potrebné prijať opatrenia s celkovým štrukturálnym vplyvom vo výške 1,8 % HDP v porovnaní so súčasným základným scenárom pre rok 2018 uvedeným v prognóze Komisie z jesene 2017.

               (10)Komisia vo svojej prognóze z jesene 2017 očakáva v roku 2018 deficit verejných financií vo výške 3,9 % HDP, čo je nad referenčnou hodnotou 3 % HDP stanovenou v zmluve. Požadovaná štrukturálna úprava vo výške 0,8 % HDP v porovnaní s prognózovaným výsledkom na rok 2017 by taktiež zaistila, že Rumunsko v roku 2018 s rezervou dodrží prahovú úroveň deficitu verejných financií vo výške 3 % HDP.

               (11)Požiadavky na rok 2018 uvedené v tomto odporúčaní nahrádzajú zodpovedajúce prvky stanovené vo fiškálnom odporúčaní, ktoré bolo zahrnuté v odporúčaní Rady adresovanom Rumunsku 11. júla 2017.

               (12)Rumunsko by malo do 15. apríla 2018 podať Rade správu o opatreniach prijatých v reakcii na toto odporúčanie, a to podľa možností v rámci svojho konvergenčného programu, ktorý sa predkladá podľa článku 7 nariadenia (ES) č. 1466/97.

               (13)Je vhodné, aby sa toto odporúčanie zverejnilo.

               TÝMTO ODPORÚČA:

               ABY RUMUNSKO

               1.prijalo potrebné opatrenia na zaistenie toho, aby nominálna miera rastu čistých primárnych verejných výdavkov v roku 2018 nepresiahla 3,3 %, čo zodpovedá ročnej štrukturálnej úprave v roku 2018 aspoň vo výške 0,8 % HDP, čo by tento členský štát viedlo k primeranému postupu úprav smerom k strednodobému rozpočtovému cieľu;

               2.všetky neočakávané zisky použilo na zníženie deficitu; opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast;

               3.podalo Rade do 15. apríla 2018 správu o opatreniach prijatých v reakcii na toto odporúčanie.

               Toto odporúčanie je určené Rumunsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Čisté verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sa zohľadňujú. Jednorazové opatrenia na strane príjmov aj výdavkov sa vzájomne započítavajú.

                     (3)

                        Odporúčanie Rady zo 16. júna 2017, ktorého cieľom je zabezpečiť nápravu značnej pozorovanej odchýlky od postupu úprav smerujúcich k strednodobému rozpočtovému cieľu v Rumunsku (Ú. v. EÚ C 216, 6.7.2017, s. 1).

                     (4)

                        Odporúčanie Rady z 11. júla 2017, ktoré sa týka národného programu reforiem Rumunska na rok 2017 a ktorým sa predkladá stanovisko Rady ku konvergenčnému programu Rumunska na rok 2017 (Ú. v. EÚ C 261, 9.8.2017, s. 98).